b'\n_START_ARTICLE_\nJuozas Skirius\n_START_PARAGRAPH_\nJuozas Skirius (1957\xc2\xa0m. gegu\xc5\xbe\xc4\x97s 9 d. Gruzd\xc5\xbeiuose, \xc5\xa0iauli\xc5\xb3 raj.)\xc2\xa0\xe2\x80\x93 Lietuvos istorikas, humanitarini\xc5\xb3 moksl\xc5\xb3 daktaras, Lietuvos edukologijos universiteto profesorius.\n_START_SECTION_\nBiografija\n_START_PARAGRAPH_\nGim\xc4\x97 1957\xc2\xa0m. gegu\xc5\xbe\xc4\x97s 9 d. Gruzd\xc5\xbei\xc5\xb3 miestelyje (\xc5\xa0iauli\xc5\xb3 r.). 1966\xc2\xa0m. su t\xc4\x97vais persik\xc4\x97l\xc4\x97 gyventi \xc4\xaf Kur\xc5\xa1\xc4\x97nus, kur 1975\xc2\xa0m. baig\xc4\x97 Kur\xc5\xa1\xc4\x97n\xc5\xb3 1-\xc4\x85j\xc4\x85 vidurin\xc4\x99 mokykl\xc4\x85. 1975\xe2\x80\x931979\xc2\xa0m. studijavo istorij\xc4\x85 Vilniaus Valstybiniame pedagoginiame institute (dabar\xc2\xa0\xe2\x80\x93 Lietuvos edukologijos universitetas). 1978\xc2\xa0m. apdovanotas medaliu u\xc5\xbe geriausi\xc4\x85 Lietuvoje student\xc5\xb3 mokslin\xc4\xaf darb\xc4\x85. 1978\xc2\xa0m. prad\xc4\x97jo dirbti laborantu Vilniaus pedagoginio instituto Istorijos fakulteto Visuotin\xc4\x97s istorijos katedroje ir ruo\xc5\xa1\xc4\x97si moksliniam-pedagoginiam darbui fakultete. 1986\xe2\x80\x931987\xc2\xa0m. buvo metin\xc4\x97je aspirant\xc5\xabroje Istorijos institute prie Moksl\xc5\xb3 akademijos. 1988\xc2\xa0m. apgyn\xc4\x97 istorijos moksl\xc5\xb3 kandidato (dabar humanitarini\xc5\xb3 moksl\xc5\xb3 daktaras) disertacij\xc4\x85 tema \xe2\x80\x9eLietuvos ir JAV politiniai-diplomatiniai, ekonominiai santykiai 1919\xe2\x80\x931929\xc2\xa0m.\xe2\x80\x9c (vadov\xc4\x97 habil. m. dr. Regina \xc5\xbdepkait\xc4\x97). Vilniaus pedagoginio universiteto profesorius (nuo 2003\xc2\xa0m.), Visuotin\xc4\x97s istorijos katedros ved\xc4\x97jas (nuo 1991\xc2\xa0m.).\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 interes\xc5\xb3 kryptys: Lietuvos ir JAV santykiai 1918\xe2\x80\x931940\xc2\xa0m.; Tarptautiniai santykiai 1918\xe2\x80\x931945\xc2\xa0m.; Moderni\xc5\xb3j\xc5\xb3 laik\xc5\xb3 Lietuvos vidaus ir u\xc5\xbesienio politikos problemos; I\xc5\xa1eivijos lietuvi\xc5\xb3 diplomatija 1905\xe2\x80\x931918 ir 1939\xe2\x80\x931949\xc2\xa0m. D\xc4\x97stomi dalykai: Istorijos studij\xc5\xb3 \xc4\xafvadas; Naujausi\xc5\xb3j\xc5\xb3 laik\xc5\xb3 (1918\xe2\x80\x931945\xc2\xa0m.) istorija; Fa\xc5\xa1izmas ir nacizmas Europoje XX a. pirmoje pus\xc4\x97je.'